ફોન ઉપર એ વાત કરતો હતો એ વખતે બીજો માણસ આવીને એની પાસે ઊભો રહી ગયો હતો અને આંખના ઈશારાથી જ કોનો ફોન છે એવું પૂછી રહ્યો હતો. આંખો અને નાક ઉપરથી એ એનો મોટો ભાઈ છે એનો તરત ખ્યાલ આવી જતો હતો. મોબાઈલ ખિસ્સામાં મૂકીને ટાલિયાએ એના ભાઈ સામે જોયું. ‘સગો ભાઈ જીવન-મરણ વચ્ચે ઝોલાં ખાય છે તોય ભાવનગરથી ભાડું ખર્ચવાનો ડોસાનો જીવ નથી ચાલતો.' અવાજમાં હડહડતા ધિક્કાર સાથે એણે ભાઈને માહિતી આપી. ‘મફતમાં ફોન થાય છે એટલે દિવસમાં ચાર વાર લોહી પીવે છે. સાલો નાટકિયો ગરમીનું બહાનું કાઢે છે. આવવું હોય તો દિવસમાં પાંત્રીસ લક્ઝરી એસી બસ મળે છે. બેમાંથી ગમે તે એક છોકરાને પણ મોકલી શકાયને?'.